Okresná prokuratúra Vranov nad Topľou 
Nám. Slobody 5, 093 80 Vranov nad Topľou 	

Sp. zn. : Pv 1140/11/7713	Vranov nad Topľou, 27.2.2012
EEČ : 2-61-11-2012

U Z N E S E N I E

Trestná vec:	obvinený XXXXX  
Prečin:	útok na verejného činiteľa podľa § 323 odsek 1 písmeno a Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Vranov nad Topľou
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 27.12.2011   asi o 00.30 hod. v podnapilom stave v obci Čičava, okr. XXXXX, hrubo a vulgárne nadával príslušníkom PZ npor. XXXXX a ppor. XXXXX, ktorí dokumentovali dopravnú nehodu, pričom obvinený nereagoval na výzvy príslušníkov, aby sa ukľudnil a oboma rukami sotil do oblasti hrudníka npor. XXXXX, následne ho chytil rukami za ramená a mykal ním, pričom npor. XXXXX roztrhal služobnú rovnošatu. 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Podľa § 216 odsek 4 Trestného poriadku je určené obmedzenie v skúšobnej dobe  obvineným nasledovne:
1.	XXXXX, dátum narodenia: XXXXX
     	Podľa § 216 ods. 4) Trestného poriadku obvinenému sa ukladá zákaz požívania alkoholických nápojov počas skúšobnej doby. 
Odôvodnenie:
Uznesením vyšetrovateľa Okresného riaditeľstva PZ, Odboru kriminálnej polície vo Vranove nad Topľou, sp. zn. ORP-539/OVK-VT-2011 zo dňa 27.12.2011 bolo začaté trestné stíhanie a vznesené obvinenie XXXXX z prečinu útoku na verejného činiteľa podľa § 323 ods. 1, písm. a)  Trestného zákona, na tom skutkovom základe, ako je uvedené vo výrokovej časti tohto  uznesenia. 

     	Po skončení vyšetrovania poverený príslušník  dňa 23.02.2012 predložil vyšetrovací spis s návrhom na podmienečne zastavenie trestného stíhania obvineného XXXXX. 

     	Preskúmaním vyšetrovacieho spisu som zistil, že návrh vyšetrovateľa je dôvodný, pretože u obvineného sú splnené podmienky na podmienečne zastavenie trestného stíhania v zmysle § 216 ods. 1) Trestného poriadku.

      	Z obsahu vyšetrovacieho spisu je zrejmé, že obvinený XXXXX hrubo a vulgárne nadával príslušníkom PZ v čase, keď realizovali dopravnú nehodu a jedného z príslušníkov PZ aj fyzicky napadol. 

	Zo zápisnice o výsluchu obvineného na č.l. 13-18 je zrejmé, že obvinený sa k spáchaniu skutku, pre ktorý mu bolo vznesené obvinenie priznal, svoje konanie oľutoval, vyhlásil, že skutok spáchal  a dal súhlas, aby bolo voči nemu podmienečne zastavené trestné stíhanie.

     	Obvinený je z miesta bydliska  hodnotený kladne, avšak je zrejmé, že požíva alkoholické nápoje a je výbušnej povahy. Riaditeľ školy, ktorú obvinený navštevuje, v správe o povesti uviedol, že obvinený bol vylúčený z internátu pre opakované problémy s požívaním alkoholu. V odpise z registra trestov a v evidencii priestupkov obvinený záznamy nemá. 

	Zo zápisnice o výsluchu príslušníka PZ XXXXX na č.l. 19-23 je zrejmé, že poškodením uniformy mu vznikla škoda vo výške 20.-Eur, ktorú obvinený uhradil. Právna zástupkyňa Krajského riaditeľstva PZ Prešov, XXXXX na č.l. 24-28 sa s náhradou škody k trestnému konaniu nepripojila. 

     	Trestná sadzba trestu odňatia slobody, ktorý možno uložiť za prečin útoku na verejného činiteľa podľa § 326 ods. 1, písm. a) Trestného zákona je jeden až päť rokov. 

     	Podľa § 216 ods. 1) Trestného poriadku  v konaní o trestnom čine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak : 

a/ obvinený vyhlási, že spáchal skutok, za ktorý je stíhaný a nie sú odôvodnené pochybnosti 
    o tom, že jeho vyhlásenie bolo vykonané slobodne, vážne a zrozumiteľne, 
b/ nahradil škodu, ak bola činom spôsobená, alebo s poškodeným o jej náhrade uzavrel 
     dohodu alebo urobil iné potrebné opatrenia na jej náhradu, 

a vzhľadom na osobu obvineného s prihliadnutím na jeho doterajší život a na okolnosti prípadu možno dôvodne takého rozhodnutie považovať za dostačujúce. 

     Podľa § 216 ods. 2  Trestného poriadku v uznesení  o podmienečnom zastavení trestného stíhania sa určí obvinenému skúšobná doba na 1 až 5 rokov. Skúšobná doba sa začína právoplatnosťou uznesenia  o podmienečnom zastavení trestného stíhania. Obvinenému som určil skúšobnú dobu v trvaní osemnásť mesiacov. 

	Podľa § 216 ods. 4) Trestného poriadku obvinenému možno tiež podľa ods. 2, uložiť, aby v skúšobnej dobe dodržiaval primerané obmedzenia a povinnosti smerujúce k tomu, aby viedol riadny život alebo aby sa zdržal činnosti, ktorá viedla k spáchaniu prečinu. Vzhľadom k tomu, že zo správ o povesti vyplynulo, že obvinený má sklony požívať alkoholické nápoje, bolo potrebné mu uložiť primerané obmedzenie spočívajúce v zákaze požívania alkoholických nápojov počas skúšobnej doby. 

     	Vzhľadom na vyššie uvedené bolo potrebné rozhodnúť tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavol Šveda
prokurátor